作者:劉象
標題:早春池亭獨遊三首
內容:春意送殘臘，春晴融小洲。蒲茸才簇岸，柳頰已遮樓。便有杯觴興，可據羈旅愁。鳧鷖亦相狎，盡日戲清流。清流環綠筱，清景媚虹橋。鶯刷初遷羽，莎拳擬拆苗。細沙擢暖岸，淑景動和飆。倍憶同袍侶，相歡倒一瓢。一瓢歡自足，一日興偏多。幽意人先賞，疏叢蝶未過。知音新句苦，窺沼醉顏酡。萬慮從相擬，今朝欲奈何。